《月华清·八月十二夜月 其一》
清代·黄之隽

将近秋分，曾交中浣，眼光先在天际。印出蟾痕，略欠三分圆意。

想素娥、渐酿清辉，把六六、时光初试。相对。恰金钗遍数，玉栏全倚。

尽费纤阿心计。就弦望中间，算来匀配。报汝团圞，祇遇两三日内，未放开、捣兔瑶宫，尚羞涩、跨鸾仙子。

晴霁。有风流裙屐，冶游才起。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。